РЕПУБЛИКА СРБИЈА

НАРОДНА СКУПШТИНА

01 Број 06-2/198-21

7. јун 2021. године

Б е о г р а д

**З А П И С Н И К**

**ЧЕТВРТЕ ПОСЕБНЕ СЕДНИЦЕ НАРОДНЕ**

**СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ,**

**ОДРЖАНЕ 7. ЈУНА 2021. ГОДИНЕ**

Седница је почела у 10 часова и 15 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствују 133 народна посланика, а применом електронског система за гласање утврђено је да je у сали присутнo 187 народних посланика, односно да су присутна најмање 84 народна посланика и да постоје услови за рад Народне скупштине.

Председник је обавестио да је спречен да седници присуствује народни посланик проф. др Жарко Обрадовић.

Према евиденцији Службе Народне скупштине, седници нису присуствовали, а нису обавестили о спречености, народни посланици: Душан Бајатовић, Арђенд Бајрами, Јелисавета Вељковић, Владимир Ђукановић, Милан Ђурица, Нинослав Ерић, Илија Животић, Марко Зељуг, Јасмина Каранац, Јован Колунџија, мр Ђорђе Косанић, Маријана Крајновић, Софија Максимовић, Оливера Недељковић, проф. др Александра Павловић Марковић, Ђуро Перић, Мира Петровић, Мисала Праменковић, Катарина Ракић, Живота Старчевић, Иван Тасовац, Смиља Тишма и Љиљана Кузмановић-Вујаковић.

Председник је, у име народних посланика и у своје име, поздравио председника Владе и министре у Влади Републике Србије, носиоце највиших судијских и јавнотужилачких функција у Републици Србији, судију Уставног суда и члана Венецијанске комисије за Србију, директора Правосудне академије, представнике амбасада земаља: Европске уније, Велике Британије, Сједињених Америчких Држава и Канаде, представнике Мисије ОЕБС-а у Републици Србији, Канцеларије Савета Европе и Делегације Европске уније у Републици Србији.

Председник је обавестио да су, сагласно члану 90. став 1. и члану 143. став 2. Пословника Народне скупштине, позвани да седници присуствују: Ана Брнабић, председник Владе, Маја Поповић, министар правде, Јадранка Јоксимовић, министар за европске интеграције, Гордана Чомић, министар за људска и мањинска права и друштвени дијалог, Јован Ћосић, помоћник министра правде, Маријана Савић Симић, шеф Кабинета министра правде и Златко Петровић и Владимир Винш, виши саветници у Министарству правде.

За Четврту посебну седницу Народне скупштине Републике Србије у Дванаестом сазиву, председник је, на основу члана 121, а у вези са чланом 119. став 3. Пословника, утврдио следећи

**Д н е в н и р е д**

1. **Предлог за промену Устава Републике Србије,** који је поднела Влада (број 010-1984/20 од 4. децембра 2020. године).

Затим је Народна скупштина прешла на рад по дневном реду.

**1. тачка дневног реда - ПРЕДЛОГ ЗА ПРОМЕНУ УСТАВА РЕПУБЛИКЕ СРБИЈЕ**

Председник је, сагласно члану 143. Пословника, отворио претрес о Предлогу за промену Устава Републике Србије.

Уводно излагање поднела је представник предлагача Ана Брнабић, председник Владе.

У претресу су учествовали народни посланици: Јелена Жарић Ковачевић, известилац Одбора за уставна питања и законодавство, Шаип Камбери, председник Посланичке групе УЈЕДИЊЕНА ДОЛИНА - СДА САНЏАКА (након тога је на повреде чл. 106. и 107. Пословника, указао народни посланик Ђорђе Милићевић, а председник је дао објашњење, за реч се јавила председник Владе Ана Брнабић, на повреду члана 109. Пословника указао је народни посланик Шаип Камбери, а председник је дао објашњење, након чега су се за реч јавиле председник Владе Ана Брнабић и представници предлагача Гордана Чомић, министар за људска и мањинска права и друштвени дијалог и Јадранка Јоксимовић, министар за европске интеграције, а за реплику народни посланик Шаип Камбери, потом је на повреде чл. 27. и 106. Пословника, указао народни посланик Ђорђе Милићевић, а председник је дао објашњење), др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Бранимир Јовановић, председник Посланичке групе Социјалдемократска партија Србије, Војислав Вујић, представник Посланичке групе ЈЕДИНСТВЕНА СРБИЈА (ЈС), др Балинт Пастор, председник Посланичке групе САВЕЗ ВОЈВОЂАНСКИХ МАЂАРА, хаџи Милорад Стошић, представник Посланичке групе ПУПС - „Три П“, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) и Јелена Жарић Ковачевић, представник Посланичке групе „Александар Вучић - за нашу децу“, а затим је председник, сагласно члану 27. и члану 87. ст. 2. и 3. Пословника, продужио рад седнице Народне скупштине и после 18,00 часова и одредио паузу у трајању од једног часа.

После паузе, седница је настављена у 15 часова и 15 минута.

У наставку претреса учествовали су народни посланици: Самир Тандир, Владан Глишић (поводом чијег излагања се за реч јавила председник Владе Ана Брнабић, а реплицирао јој је народни посланик Владан Глишић, затим су се за реч јавиле председник Владе Ана Брнабић, министар Јадранка Јоксимовић и представник предлагача Маја Поповић, министар правде, а за реплику народни посланик Владан Глишић), Маријан Ристичевић, Енис Имамовић (поводом чијег излагања се за реч јавила министар Гордана Чомић, а реплицирао јој је народни посланик Енис Имамовић), Верољуб Арсић, Ђорђе Комленски, Дејан Кесар, Угљеша Мрдић, Лука Кебара, Марија Јевђић, Борисав Ковачевић, Дуња Симоновић Братић, Вук Мирчетић, Дубравка Краљ, Милија Милетић и др Александра Томић, потом се за реч јавила председник Владе Ана Брнабић, након чега је председник, на основу члана 98. став 4. Пословника, закључио претрес о Предлогу за промену Устава Републике Србије.

Председник је, сагласно члану 87. став 5. Пословника Народне скупштине, одредио понедељак, 7. јун 2021. године, са почетком у 18 часова и 37 минута, као Дан за гласање о тачки дневног реда Четврте посебне седнице Народне скупштине Републике Србије у Дванаестом сазиву.

Применом електронског система за гласање, у 18 часова и 37 минута, утврђено је да је у сали присутно 209 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање **о 1. тачки дневног реда - ПРЕДЛОГУ ЗА ПРОМЕНУ УСТАВА РЕПУБЛИКЕ СРБИЈЕ.**

Народна скупштина је, двотрећинском већином од укупног броја народних посланика (од 213 присутних народних посланика, 207 је гласало за, три против, два су се уздржала, а један није гласао), усвојила Предлог за промену Устава Републике Србије.

Пошто је Народна скупштина обавила разматрање једине тачке дневног реда седнице и одлучивање о њој, председник Народне скупштине је, сагласно члану 102. Пословника, закључио Четврту посебну седницу Народне скупштине Републике Србије у Дванаестом сазиву.

Седница је закључена у 18 часова и 40 минута.

|  |  |  |
| --- | --- | --- |
| ГЕНЕРАЛНИ СЕКРЕТАР |  | ПРЕДСЕДНИК |
|  |  |  |
| Вељко Одаловић |  | Ивица Дачић |